**PUA müsabiqəsi “Video hesabat” mərhələsi üçün təlimat sənədi**

“Video hesabat” mərhələsinin şablonunda komandalar verilən bəndlər üzrə testləri video şəklində qeydə almalıdır. Ümumilikdə çəkilən videogörüntü bir video şəklində, **“Təqdimat”** və **“Sınaq uçuşu”** olmaqla 2 hissədən ibarət olmalıdır.

“Video hesabat” mərhələsinin hesabat videosu hər hansı onlayn platformalardan birinə ( məsələn: youtube, vimeo, google drive və s. ) “KomandaID\_VHMPUA\_2022” şablonuna uyğun formada adlandırılaraq yüklənməlidir və videoya keçid linki KYS sistemində komandanın şəxsi kabinetində müvafiq bölmədə paylaşılmalıdır.

**Diqqət edilməli məqamlar:**

* Videoçəkiliş heç bir **risk** və **təhlükə olmayan** ərazidə aparılmalı (bütün məsuliyyət komanda nümayəndəsinə aiddir);
* Çəkilən videogörüntü “HD” keyfiyyətində və “.MP4” uzantılı fayl formatında olmalı;
* Videoçəkiliş güdüz vaxtı, işıqlı mühitdə aparılmalı;
* Video hesabat **maksimum 15 dəqiqə** olmalı;
* Çəkilən videogörüntüyə kadrların sürətləndirilməsi (timelapse) tətbiq edilməməli;
* Video hesabat **“Təqdimat”** hissəsilə başlamalı və **“Sınaq uçuşu”** ilə yekunlaşdırılmalı;
* Video hesabat sənədi hər iki hissədə qeyd edilən müvafiq ardıcıllığa uyğun olaraq hazırlanmalı;
* “Təqdimat” və “Sınaq uçuşu” bölmələrindən biri və ya hər ikisi təqdim edilməyən hesabat sənədləri qiymətləndirilməyəcək.

*“Video hesabat” mərhələsində hesabat videosundan əlavə heç bir yazılı sənəd tələb olunmur.*

**Video təqdimat hissəsinə aşağıdakılar daxildir**:

Video hesabat mərhələsinin **“Təqdimat”** bölməsi üçün **maksimum 10 dəqiqə** vaxt ayrılır.

* Ad, soyad və komandanın adı ilə təqdimata başlamaq;
* Komanda strukturu barədə qısa məlumat;
* Təyin edilmiş missiya haqqında məlumat;
* Missiyanın seçilmə səbəbi haqqında qısa məlumat;
* Qarşıya qoyulan missiyanın yerinə yetirilməsi üçün mexanika, elektronika və ya proqram təminatı hissələrinin missiyanın tətbiqində istifadəsi haqqında məlumat;
* PUA-nın detallı dizaynı və hazırlanması ilə bağlı görülən işlərin təqdim olunması;
* Aparılmış testlər və onların nəticələri əsasında uğurluluq göstəricilərinin elan olunması;
* Missiyadan qazanılan bilik və bacarıqlar haqqında məlumat.

**Sınaq uçuşu hissəsinə aşağıdakılar daxildir:**

Video Hesabat mərhələsinin **“Sınaq uçuşu”** bölməsi üçün **maksimum 5 dəqiqə** vaxt ayrılır.

* Pilotsuz Uçuş Aparatının (PUA) düzgün yığılmasını təsdiq edən vizual görüntülər;
* PUA-nın problemsiz şəkildə qalxması, uçuşu, ümumilikdə manevr qabiliyyətini və enişini təsvir edən görüntülər;
* PUA-nın avtonom uçuşu təmin olunduğu halda sınaq uçuşu boyunca başdan sona doğru bütün addımlar üzrə proses göstərilməli;
* Video hesabatın “Təqdimat” bölməsində təqdim olunan PUA ilə “Sınaq uçuşu” bölməsində uçuşu göstərilən PUA eynilik təşkil etməli;
* PUA-nın uçuşunu əks etdirən “Sınaq uçuşu” fraqmentində heç bir redaktə əməliyyatı olunmamalı;
* Sınaq uçuşu videosunda PUA aydın seçiləbiləcək məsafələrdə hərəkət etməli;
* Komandalar sınaq uçuşu zamanı planlaşdırılan missiyanın icra olunması ilə bağlı testləri həyata keçirdiyi halda bu bölmədə həmin testlərlə bağlı videogörüntülər paylaşa bilər.